laion/Wikipedia-Exotic huggingface dataset:
שחר

שחר הוא שם כולל למספר נקודות זמן שבהן מתחיל להופיע אור כלשהו בכדור הארץ. בשלב השחר, השמש עדיין לא נראית בכדור הארץ ומצויה מספר מעלות מתחת לאופק. לאחר השחר מתחיל פרק הזמן הנקרא "דמדומים", ובסופו זריחת השמש, שבה השמש מופיעה באופק כדור הארץ. לשחר מספר הגדרות שונות: שחר אזרחי - מתחיל כאשר השמש נמצאת 6 מעלות מתחת לאופק בשעות הבוקר (בישראל - בממוצע כ-24 דקות לפני הזריחה). שחר אזרחי מוגדר כזמן שבו יש מספיק אור כדי שניתן יהיה להבחין בעצמים וניתן להתחיל לעסוק בפעילויות מחוץ לבית. שחר ימי - מתחיל כאשר השמש נמצאת 12 מעלות מתחת לאופק בשעות הבוקר (בארץ בממוצע כ-48 דקות לפני הזריחה). שחר ימי הוא הזמן המוקדם ביותר שבו ניתן להתחיל להבחין בעצמים. שחר אסטרונומי - מתחיל כאשר השמש נמצאת 18 מעלות מתחת לאופק בשעות הבוקר (בארץ בממוצע כ-1:12 שעות לפני הזריחה). שחר אסטרונומי מתחיל ברגע שבו השמש מתחילה להאיר את השמים. לפני זמן זה השמים חשוכים לחלוטין. משך השחר אינו קבוע. ככל שמתקרבים לקטבים (קו רוחב גבוה יותר) משך השחר ארוך יותר. בתקופת הקיץ משך השחר הוא הארוך ביותר. בעונות המעבר הוא הקצר ביותר, ובעונת החורף מעט ארוך מהן. לדוגמה, ביום הארוך בשנה (21 ביוני) משך השחר האזרחי בתל אביב הוא 28 דקות, ולעומת זאת בסטוקהולם הוא נמשך שעה ו-33 דקות. אין לבלבל בין שחר לזריחה, המוגדרת כזמן שבו השמש מתחילה להופיע מעל האופק. ממונח זה, ששורשו פרוטו-שמי, נבע שמו של שחר – אל הזריחה במיתולוגיה הכנענית, ואחיו התאום של שלם – אל השקיעה. המסורת בפולקלור המערבי היא כי רוחות רפאים, שדים, ערפדים, טרולים ושאר ישויות רוע (ובהן אפילו השטן) מחויבות להיעלם בטרם תחילת השחר. בהיותם יצורי חושך הם שונאים אור ובמיוחד את זה של השמש (ראו פוטופוביה). קלטים קדם-נוצרים חלקו אמונה זו. ערך מורחב – עלות השחר בהלכה, עלות השחר הוא זמן תחילת היום. זמן זה נקבע לפי זמן הופעת אור השמש על פני השמים, על אף שהשמש עצמה איננה נראית, ועודנה מתחת לאופק. כאשר השמש מופיעה באופק זהו זמן זריחת השמש והגדרתו ביהדות הוא הנץ החמה. מספר מצוות ביהדות שאותם ניתן לקיים ביום דווקא נקבע שניתן להתחיל לקיימם בעלות השחר בין היתר מצוות קריאת שמע. במסכת ברכות יש דיון על תחילת זמן זה ונאמרו בו כמה הגדרות מעשיות למי שאינו משתמש בשעון: ברגע בו יש מספיק אור כדי שניתן יהיה להבחין בין תכלת ללבן או בין זאב לכלב. בשירו הידוע של חיים נחמן ביאליק "המתמיד" מופיעות השורות "בַּשַּׁחַר, בַּשַּׁחַר בְּטֶרֶם יַכִּירוּ / "בֵּין תְּכֵלֶת לְלָבָן, בֵּין זְאֵב וּבֵין כֶּלֶב"" - כלומר המשורר מנסה להעביר תיאור של המתמיד כמי שמשתדל לקום מוקדם באמת ללימודו. דמדומים זריחה שקיעה בוקר צהריים ערב לילה בין השמשות (יהדות)
פאול גומה

פאול גומה (ברומנית: Paul Goma;‏ 2 באוקטובר 1935 – 25 במרץ 2020) היה סופר רומני, ממתנגדי המשטר הקומוניסטי ברומניה וממצדיקי שואת יהודי רומניה. גומה נולד בכפר מאנה שבמחוז אורחיי, בבסרביה, בעת שהייתה חלק מרומניה. בשנת 1952, בגיל 17, הביע בכיתתו תמיכה בכוחות הפרטיזנים הרומנים המתנגדים לשלטון הקומוניסטי (אנ'), ונעצר ל-8 ימים בידי הסקוריטטה. לאחר מכן סולק מבית הספר, ונאלץ להשלים את לימודיו התיכוניים בבית ספר המרוחק מביתו. בשנת 1956 הקים קול מחאה נגד שליטת ברית המועצות בהונגריה וברומניה, וקרא למחאה רומנית בדומה למרד ההונגרי. הוא נעצר בעוון המרדה ונידון לשנתיים מאסר. לאחר שריצה את עונש המאסר הוגלה למעצר בית בברגאן, מקום בו שהה עד שנת 1964. בשנת 1965 פרסם רומן בשם "אוסטינטו" ובשנת 1966 סיפור בשם "כשהתוף משתתק". בקיץ 1967 הבריח למערב את הנוסח הלא מצונזר של הרומן "אוסטינטו". בשנת 1968 הופיע ספרו "החדר הסמוך". בשנת 1970 שלח את הספר "הדלת", שנדחה ברומניה, למערב. בשנת 1971, ביריד הספרים של פרנקפורט הופיע הרומן "אוסטינטו" עם כותרות הטוענות שהוא אסור ברומניה. בשנת 1972 הופיע במערב גם "הדלת". החיכוכים בין גומה ובין השלטונות הרומניים התגברו והוא הוגלה עם משפחתו וביקש מקלט פוליטי בפריז. בפברואר 1981 נשלחה אליו מעטפת נפץ על ידי אנשיו של איליץ' רמירס סאנצ'ס, אך המעטפה עוררה את חשדו, הוא הזעיק את המשטרה וניצל. מעטפה דומה נשלחה לשר הפנים של רומניה, והוא נפצע בפניו. בשנת 1982 ניסו כוחות הסקוריטטה להתנקש בגומה. המרגל מאתיי היידוקו קיבל הוראה לרצוח את גומה, אך הוא פנה לשירותים החשאיים של צרפת (DST) ובהדרכתם ביים ניסיון הרעלה כושל. כאשר גומה אכל במסעדה, היידוקו הניח על הדלפק כוס משקה מורעל שהייתה מיועדת עבורו, אך סוכן DST התחזה לסועד שלומיאל והפיל "בטעות" את הכוס. בשנת 2002 פרסם גומה מסה בשם "השבוע האדום 28 ביוני - 3 ביולי או בסרביה והיהודים". במסה שלו מתוארות הפגיעות של התושבים הלא רומנים בצבא הרומני הנסוג מבסרביה לפני מלחמת העולם השנייה (לאחר שרומניה נכנעה לאולטימטום סובייטי, בעקבות הסכם מולוטוב ריבנטרופ). לטענת המחבר, יון אנטונסקו עודד את פרעות יאשי ואת שואת יהודי רומניה כנקמה על מעשי היהודים בבסרביה ובוקובינה בשבוע הנסיגה. המסה עברה מספר שינויים ופורסמה שוב ושוב והיא משמשת ככלי אפולוגטי בידי רומנים רבים המאשימים את היהודים בפשעים שונים ובעיקר בהבאת הקומוניזם לרומניה, ובכך מצדיקים את מה שנעשה ליהודים בתקופת אנטונסקו. הטיעונים ההיסטוריים של גומה הותקפו והופרכו על ידי מרבית ההיסטוריונים. גומה נחשב לאנטישמי וסוג מיוחד של מכחיש שואה (לא מכחיש אלא מצדיק). ברומניה היו לו חסידים רבים. גומה נשא לאישה את אנה מריה נבודרו (Ana Maria Năvodaru), ממוצא יהודי. לזוג ילד אחד. ב-18 במרץ 2020 אושפז פול גומה בבית חולים בפריז לאחר שנדבק ב-COVID-19 ומת ב-25 במרץ 2020. הכחשת השואה ברומניה אתר האינטרנט הרשמי של פאול גומה פרשת טנאסה בפריז ובבוקרשט (ברומנית) DISTORTION, NEGATIONISM, AND MINIMALIZATION OF THE HOLOCAUST IN POSTWAR ROMANIA (באנגלית) פאול גומה, במסד הנתונים הקולנועיים IMDb (באנגלית) תיק גומה (ברומנית) Marcel Gascón Barberá, Romanian anti-Communist Dissident Paul Goma Dies of Covid-19, Balkan Insight, ‏25 במרץ 2020 (באנגלית) ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
מתח היסט

מתח היסט (באנגלית: DC Offset) הוא הזזה של אות מאפס. מקור המושג באלקטרוניקה, שם הוא מתייחס למתח חשמלי בזרם ישר, אולם הוא משמש גם בעיבוד אותות לתיאור ההגבהה של אותות, שם הוא מוגדר כתוחלת המשרעת של האות. לרוב, מתח ההיסט אינו רצוי ויש צורך להנחית אותו. במגבר שרת, למשל, מתח ההיסט הוא מתח המוצא כאשר הכניסה ההפרשית היא אפס, ולכן מתח ההיסט הוא מדד לחוסר אידיאליות של המגבר. מתח ההיסט הוא עיוות של האות המקורי, ובנוסף הוא מעלה את צריכת ההספק של המעגל החשמלי. ניתן להנחית את מתח ההיסט על ידי מסנן המעביר תדרים גבוהים (HPF) בעל קוטב יחיד ואפס יחיד. אפשרות אחרת, בהנחה שכל האות ידוע והתוחלת שלו קבועה, היא להחסיר מהאות את התוחלת שלו.
תרכובת מזון לתינוקות

תרכובת מזון לתינוקות (תמ"ל) או פורמולה משמשת תחליף חלב להזנת התינוק. השימוש בתמ"ל נהוג במקרים שהאם אינה יכולה להיניק ולספק חלב אם, כאשר מתעוררים קשיים בהנקה, כאשר תפוקת החלב נמוכה ונדרשת תוספת, או כאשר האם מעדיפה שלא להיניק או לשאוב. תמ"ל מבוסס על חלב פרה או על סויה, בתוספת מרכיבי תזונה. תמ"ל משווק לצרכנים בעיקר בצורת אבקה שיש להוסיף לה מים מורתחים בהתאם להוראות היצרן, לערבב ולהביא לטמפרטורה המתאימה להזנת התינוק. בבתי יולדות משתמשים בתמ"ל נוזלי מוכן לשימוש בבקבוקים חד-פעמיים. ניתן לקנות כאלה גם בחנויות, אך מחירם גבוה יותר. על פי ארגון הבריאות העולמי הזנה בתמ"ל היא האפשרות הרביעית בעדיפותה: במקום הראשון חלב אם בהנקה, במקום השני חלב אם שאוב הניתן בבקבוק, במקום השלישי חלב אם מאם אחרת ורק במקום הרביעי תמ"ל.[דרוש מקור] גם בישראל משרד הבריאות מנסה לצמצם את השימוש בתרכובות מזון לתינוקות ולעודד הנקה. בנוסף מגביל פעילות קידום מכירות ופעילויות שיווקיות לתחליפי מזון לתינוקות עד גיל חצי שנה. תמ"ל יכול לשמש גם כתוספת משלימה להנקה, כאשר האם אינה יכולה להניק את התינוק בכל עת, לדוגמה כאשר היא חוזרת לעבוד בתום חופשת הלידה ואינה שואבת בזמן זה. יצרני התמ"ל עושים מאמצים רבים ליצור תחליף שיהיה קרוב ככל האפשר לחלב האם. כאשר התמ"ל הוא המזון היחיד אותו צורך התינוק במשך חודשי חייו הראשונים, ישנה חשיבות גדולה לכך שהוא אכן יכלול את כל אבות המזון, המינרלים והוויטמינים להם זקוק התינוק להתפתחות תקינה. חלק מהיצרנים משווקים תמ"ל בדרגות שונות, כאשר כל דרגה מותאמת לקבוצת גיל של ילדים, ומנסה לספק את המרכיבים הדרושים להם ושמותאמים ליכולות של מערכת העיכול באותו הגיל. לרוב החלוקה היא לדרגות 1, 2 ו-3. פרשת רמדיה הנקה ו-HIV מזונות משלימים להנקה ולהזנה בתרכובת מזון לתינוקות, באתר משרד הבריאות דרישות הרכב ודרישות תזונתיות עבור תרכובות מזון לתינוקות ולפעוטות, באתר משרד הבריאות Infant and young child nutrition, באתר ארגון הבריאות העולמי נירית אנדרמן, הסרט שמתאר את שחיתויות תעשיית תחליפי החלב, באתר הארץ, 24 בנובמבר 2014 רונית דוייב‏, פורמולה זה לא סתם חלב, באתר וואלה, 15 בספטמבר 2015 ד"ר איתי גל, למה תחליפי החלב לא מספקים את מה שיש בחלב אם, באתר ynet, 9 במאי 2016 רן לוי, כרוניקה של מזון שנוי במחלוקת – על תחליפי חלב לתינוקות, באתר עושים היסטוריה Infant formula: the superfood you never think about, באתר ה-BBC מאיה דומן שפיטלניק, תזונה בגיל הרך קריטית להתפתחות. אז למה התחום פרוץ לגמרי?, באתר "שיחה מקומית", 9 בינואר 2023 בלשון הדיבור רוני לינדר, בעד חלב אם: חלוקת תחליפי חלב לתינוקות בבתי חולים תצומצם, באתר TheMarker‏, 10 ביולי 2011 רוני לינדר, תינוק רוצה לינוק?, באתר הארץ, 28 במרץ 2006 מיכל רז-חיימוביץ', ‏משרד הבריאות מעודד הנקה? אוסר על קד"מ לתחליפי חלב, באתר גלובס, 11 ביוני 2013
חוקי יום-רותרי

חוקי יום-רותרי (Hume-Rothery Rules על שם William Hume-Rothery) הם חוקים בתחום מדע החומרים הקובעים לגבי מבנה גבישי, מתי תיווצר תמיסה מוצקה תחליפית ומתי תמיסה מוצקה מרווחית. חוקי יום-רותרי אומרים כי כדי שתיווצר תמיסה תחליפית מסודרת צריכים להתקיים 4 תנאים: שני החומרים המעורבבים צריכים להיות כאלו שבמצב טהור יוצרים את אותו מבנה גבישי (FCC, BCC, וכו'). הפרש גודל האטומים ביניהם לא יעלה על 15%. אלקטרושליליות של שני החומרים צריכה להיות קרובה. ערכיות שני החומרים צריכה להיות זהה. תמיסה מרווחית היא תמיסה מוצקה בה מבנה הגביש נותר זהה עבור אטום אחד כאשר האטום האחר המתמוסס בו נכנס למרווחים בין האטומים. תמיסה זו מתקיימת כאשר ישנם הפרשי גודל גבוהים בין שני האטומים. דוגמה נפוצה היא פלדה, בין אטומי הברזל הגדולים נכנסים אטומי הפחמן הקטנים ללא שהם משפיעים על מיקום אטומי הברזל בגביש. תמיסה תחליפית היא תמיסה מוצקה בה מבנה הגביש נותר זהה אבל את מקום אחד האטומים תופס אטום אחר, כך שביחד הם יוצרים את מבנה הגביש המקורי. דוגמה נפוצה: סגסוגת של זהב ונחושת אשר יוצרים מבנה FCC כאשר אטומי הזהב נמצאים בפינות הגביש ואטומי הנחושת נמצאים בפאות הגביש. H. K. D. H. Bhadeshia, Solid Solutions: The Hume-Rothery Rules
דגל ג'ורג'יה

דגל מדינת ג'ורג'יה מורכב משלושה פסים אופקיים, אדום, לבן ואדום, בעיצובו של דגל קונפדרציית המדינות של אמריקה, ובפינה השמאלית העליונה ריבוע כחול שבו מעגל של שלושה עשר כוכבים המקיפים שלט אצולה מהסמל של ג'ורג'יה. שלושה עשר הכוכבים מציינים את היותה של ג'ורג'יה אחת משלוש עשרה המושבות שיסדו את ארצות הברית. שלט האצולה מציג מבנה שבראשו קשת שרשום עליה באנגלית "חוקה" ושלושה עמודים המסמלים את הרשות המבצעת, השופטת והמחוקקת. סרטים עליהם מופיעים שלוש המילים: חכמה, צדק ומתינות, המרכיבות את מוטו המדינה, מקיפים את שלושת העמודים. מתחת למבנה מופיע הכיתוב "IN GOD WE TRUST" המופיע גם על שטרות הכסף של ארצות הברית. חייל נושא חרב עומד בין העמודים ושומר על השלטון. עד שנת 1879, שימש את ג'ורג'יה באופן לא רשמי דגל כחול שעליו שלט האצולה של המדינה בצבע זהוב. בשנת 1879 אימצה המדינה דגל עם שלושה פסים אופקיים, אדום, לבן ואדום, המכסים כשלושה רבעים ימניים של הדגל, בעוד הרבע השמאלי הכיל פס כחול אנכי. בשנת 1902 הוסף סמל המדינה לדגל בתוך הפס הכחול, ובשנת 1906 פרטי הסמל שונו. בשנת 1920 שוב שונו פרטי הסמל. בשנת 1956 הומרו הפסים האופקיים בצורת X (צלב אנדרי הקדוש) המוכר מדגל הקרב של הקונפדרציה. היו שטענו שהשינוי היה מהלך לקראת ציון מאה שנים למלחמת האזרחים האמריקנית בשנת 1961, אך אחרים טענו שהדגל שונה כמחאה על הכרסום במדיניות האפליה נגד שחורים, שהתבטא בין השאר בפסק דין בראון נגד מועצת החינוך. ביקורת הושמעה על השימוש במוטיבים מדגל המערכה של הקונפדרציה, במיוחד מצד ארגונים של שחורים. הביקורת זכתה לתהודה רבה במיוחד לקראת אולימפיאדת אטלנטה. מושל המדינה ניסה בשנות ה-90 של המאה ה-20 להביא לשינוי הדגל, אולם בתי המחוקקים של ג'ורג'יה סירבו לשנותו. בעוד חלק מתושבי ג'ורג'יה ראו חשיבות רבה בשימוש בדגל עם צלב אנדרי הקדוש, אחרים סירבו להשתמש בדגל זה והניפו את דגל ג'ורג'יה מלפני 1956. בשנת 2001 הצליח מושל ג'ורג'יה להביא לשינוי הדגל. הדגל של שנת 2001 כלל את סמל ג'ורג'יה ומתחתיו תמונות קטנות של חלק מהדגלים הישנים. הדגל החדש הזה היה מסובך מאוד וגרר ביקורת רבה בשל כך. בסקר שנערך על ידי איגוד הווקסילולוגיה הצפון-אמריקאי, הוא נבחר לדגל הגרוע ביותר מכל הדגלים של מדינות ארצות הברית ופרובינציות קנדה. בשנת 2002 נבחר מושל חדש לג'ורג'יה, שבין השאר הבטיח משאל עם על דגל המדינה. למרות הבטחתו, הוא לא קיים משאל ובמקום זאת שינה את הדגל, במאי 2003, לדגל הנוכחי. במרץ 2004 קוים משאל עם לבחירת הדגל בין הדגל הנוכחי לזה שקדם לו, בלי שניתנה אפשרות לבחור בדגל של 1956. דבר זה הביא לחרם על המשאל על ידי רבים שתמכו בדגל של 1956. מדיה וקבצים בנושא דגל ג'ורג'יה בוויקישיתוף דגל ג'ורג'יה, באתר דגלי העולם (באנגלית) דגל ג'ורג'יה, באתר אנציקלופדיה בריטניקה (באנגלית) ערך זה הוא קצרמר בנושא סמלים. אתם מוזמנים לתרום לוויקיפדיה ולהרחיב אותו.
ציפורן נקוד

ציפורן נקוד (צִפֹּרֶן נָקוּד, שם מדעי: Dianthus strictus) הוא המיקריפטופיט מהסוג ציפורן. נפוץ בארצות הים התיכון. בישראל הוא גדל ברוב אזורי הארץ, והוא מין הציפורן הנפוץ ביותר בארץ. זהו צמח רב-שנתי הפורח בקיץ- בחודשים אפריל עד אוקטובר. צורת העלים היא פשוטה, ושפת העלה משוננת. טרף העלים רחב. סידור העלים הוא עלים נגדיים, כלומר בכל מפרק צומחים שני עלים בכיוונים מנוגדים. הציפורן הנקוד אינו קוצני. הציפורן הנקוד גדל על קרקעות קלות שאינן מלוחות. בדרך-כלל הוא גדל בבתי גידול טבעיים, אולם ניתן למוצאו גם באזורים הקרובים לסביבת האדם. מדיה וקבצים בנושא ציפורן נקוד בוויקישיתוף ציפורן נקוד, באתר NCBI (באנגלית) ציפורן נקוד, באתר צמח השדה ציפורן נקוד, באתר צמחיית ישראל וסביבתה ציפורן נקוד, באתר Tropicos (באנגלית) ציפורן נקוד, באתר GBIF (באנגלית) ציפורן נקוד, באתר The Plant List (באנגלית) ציפורן נקוד, באתר IPNI (באנגלית)
זאב סמילנסקי

זאב סמילנסקי (ז"ס; כ"ו באלול תרל"ג, 18 בספטמבר 1873, סמילה, פלך קייב, רוסיה (אוקראינה) – ט"ו בטבת תש"ד, 11 בינואר 1944, רחובות, ארץ ישראל) היה סופר עברי, פובליציסט, מורה, חלוץ, עיתונאי, עורך (מעורכי "הפועל הצעיר"), חקלאי וסטטיסטיקן (מנהל המחלקה לסטטיסטיקה של עיריית תל אביב). מסופרי משפחת סמילנסקי, אביו של הסופר ס. יזהר. זאב סמילנסקי נולד בעיירה סְמילה שבפלך קייב, בדרום-מערב האימפריה הרוסית (כיום באוקראינה). אמו הייתה ממשפחת אדמו"רי צ'רנוביל. דודיו (אחי אביו) היו מאיר-סיקו סמילנסקי ומשה סמילנסקי. אחיו הצעיר, דוד סמילנסקי, היה לימים סופר, פובליציסט ופעיל ציוני, ממייסדי תל אביב וחבר הוועד הראשון של העיר. סמילנסקי גדל ולמד בעיירות אוקראינה, על פי נדודי המשפחה. בנעוריו נתפס לרעיון הסוציאליזם, והצטרף לתנועה הציונית. עלה לארץ ישראל כשהיה איש צעיר כבן שמונה עשרה, בשנת 1891. עסק בנפחות ועבודות מתכת במושבות ראשון לציון וחדרה. בשל מחלת הקדחת נאלץ לשוב לאוקראינה, והיה מורה לעברית ותנ"ך בעיירות שונות, בפלך חרסון. בראשית המאה ה-20 עלה בשנית לארץ ישראל, והתיישב במושבה רחובות, שם נאחזו אחדים מבני המשפחה. ברחובות שימש כמורה, ואחר כך עשה ניסיונות להיות איכר עצמאי. היה בין המתיישבים הראשונים בחולדה, בניסיון ההתיישבות הראשון שם שנכשל. את רוב שנותיו עשה במשק החקלאי הקטן שלו ברחובות, אבל היה מקושר עם כל העילית התרבותית של העלייה השנייה. סמילנסקי נשא לאישה את מרים וַיְץ, אחותו של יוסף ויץ. זאב סמילנסקי החל בעבודתו העיתונאית והפובליציסטית כבר בעת עלייתו הראשונה לארץ. הוא כתב לעיתונים העבריים בארץ ובגולה, ועסק בעיקר בנושאי ההתיישבות החקלאית, בנושאי כלכלה ובנושאים הלקוחים מסדר היום של התנועה הציונית. כתבי העת העיקריים שבהם השתתף היו "הפועל הצעיר", "המליץ", "העולם", "השילוח", "העומר", ו"בוסתנאי". זאב סמילנסקי כתב מאמרים רבים מאוד שלא כונסו עד היום. בכתיבתו השתמש בשמות עט שונים, שהידועים בהם הם ז"ס, בן-ישראל, בוסתנאי ועוד. בנו, הסופר ס. יזהר, הנציח אותו ביצירותיו. גם בראשונות, כמו הסיפור "בוקרו של חלוץ זקן", אבל במיוחד באחרונות, כמו בספר "מקדמות". זאב סמילנסקי נזכר רבות גם בכתבי דודו, משה סמילנסקי ואחיו דוד סמילנסקי. בנו הבכור של סמילנסקי, ישראל, עסק בחקלאות מיום שסיים את לימודיו בבית הספר החקלאי מקוה ישראל. בפברואר 1942 נהרג בתאונת דרכים בעת שנסע לנגב בשליחות הקרן הקיימת. מותו השפיע באופן ניכר על סמילנסקי, ומצבו הבריאותי הלך והידרדר, עד שנפטר בינואר 1944 ברחובות משבץ לב, בגיל 70. נקבר ברחובות לצד בנו ישראל. הותיר אלמנה, בן, נכד ונכדה. נכדו זאב, בן הזקונים של ס.יזהר, שנולד ב-1954, קרוי על שמו. ארכיונו האישי שמור בספרייה הלאומית. אור מתעה, אודסה, תרס"ד-תרס"ה-1905. פועלים עבריים או ערביים?: מכתב מא"י, אודסה: אחיאסף, תרס"ח-1908. מדיה וקבצים בנושא זאב סמילנסקי בוויקישיתוף דוד תדהר (עורך), "זאב סמילנסקי (ז"ס)", באנציקלופדיה לחלוצי הישוב ובוניו, כרך א (1947), עמ' 250 זאב סמילנסקי, דבר, 12 בינואר 1944 (עם פטירתו) זאב סמילנסקי (1873-1944), דף שער בספרייה הלאומית זאב סמילנסקי, בלקסיקון הספרות העברית החדשה דוד סמילנסקי, עם בני ארצי ועירי: פרשות אישים ופרקי זכרונות, תל אביב: הוועד הצבורי להוצאת כתביו של דוד סמילנסקי והוצאת מסדה, תשי"ח, עמ' 163. ארכיון זאב סמילנסקי, בספרייה הלאומית
ארי

האם התכוונתם ל... אריה הגזע הארי – הגזע הנבחר לפי הנאציזם ארי (Aryan) – מושג המתאר את מוצאם האתני של קבוצות שבטים שהם מצאצאי העמים הקדומים דוברי השפות הפרסיות. אישים: האר"י – רבי יצחק לוריא אשכנזי, מגדולי מקובלי צפת אינדיה ארי – זמרת נשמה אמריקאית בן ארי אישים ששמם הפרטי הוא ארי
דגל מיסיסיפי

דגל מדינת מיסיסיפי הוא דגל פסים אנכיים שבמרכזו מגנוליה לבנה, הפרח הרשמי של המדינה. מסביב לפרח כוכבים לבנים, ומעליו כוכב צהוב החצוי ב-5 קצותיו. מתחת לפרח נכתב המוטו של ארצות הברית – In God We Trust. לדגל שני פסים אדומים, שני פסים צהובים דקים, ופס כחול במרכזו ועליו הפרח. הדגל נבחר ב-3 בנובמבר 2020 כדגלה החדש של המדינה. הדגל הקודם אומץ בשנת 1894, וכלל שלושה פסים אופקיים, אדום תחתון, לבן אמצעי וכחול עליון, כצבעי דגל ארצות הברית. בפינה השמאלית הופיע דגל המערכה של הקונפדרציה, ריבוע אדום שבתוכו X כחול מרוצף בכוכבים לבנים. גובה הדגל היה 2/3 מאורכו. ב-17 באפריל 2001 נערך משאל עם על הצעה להחליף את הדגל בדגל אחר, בו לא יופיע דגל הקונפדרציה. ההצעה נפלה ברוב של 64%. הדגל בוטל ב-30 ביוני 2020 על ידי צו של מושל המדינה, זאת בעקבות הביקורת הציבורית על השימוש בסמלי הקונפדרציה, שהתעוררה מחדש עם מחאות ג'ורג' פלויד. נקבע כי דגל המדינה יוחלף בדגל שאינו כולל את דגל הקונפדרציה. את דגל המדינה החדש עיצבה ועדה שהוקמה לנושא, והוא מעוטר במגנוליה לבנה, הפרח הרשמי של המדינה. נוסח ההצהרה לדגל של מיסיסיפי הוא: "אני מצדיע לדגל מיסיסיפי ולמדינה הריבונית אותה הוא מייצג עם גאווה בהיסטוריה שלה והישגיה ועם ביטחון בעתידה תחת ההנחיה של האל הכול יכול." מדיה וקבצים בנושא דגל מיסיסיפי בוויקישיתוף דגל מיסיסיפי, באתר דגלי העולם (באנגלית) אי-פי וניו יורק טיימס, מיסיסיפי היא המדינה היחידה בארה"ב שבדגל שלה יש סמל הקונפדרציה. זה עומד להשתנות, באתר הארץ, 28 ביוני 2020 דגל מיסיסיפי, באתר אנציקלופדיה בריטניקה (באנגלית) ויקי אוסלנדר, מיסיסיפי ביטלה דגל גזעני, אורגון בחרה באי־הפללה, באתר כלכליסט, 5 בנובמבר 2020 עכשיו זה סופי – מיסיסיפי מחליפה את דגל המדינה, באתר גלובס, 29 ביוני 2020 ערך זה הוא קצרמר בנושא סמלים. אתם מוזמנים לתרום לוויקיפדיה ולהרחיב אותו.
איב

איב (Eve) הוא הגרסה האנגלית לשם חוה. האם התכוונתם ל... איב (עיר) – עיר בתימן איב (מחוז) – מחוז בתימן איב אונליין – משחק מחשב אישים: איב (ראפרית) – ראפרית אמריקאית אלונה איב – שחקנית ובמאית ישראלית אליס איב – שחקנית קולנוע אנגלייה טרוור איב – שחקן אנגלי אישים ששמם הפרטי הוא איב
כל אנשי המלך (סרט)

כל אנשי המלך (אנגלית: All the King's Men) הוא סרט קולנוע משנת 1949 המבוסס על ספרו זוכה פרס פוליצר של רוברט פן וורן. הסרט מספר על עלייתו ונפילתו של הפוליטיקאי וילי סטארק, שמגיע מאזור כפרי היישר לכהונת מושל, ובדרך מאבד את תמימותו והופך להיות מושחת כמו קודמיו בתפקיד. רוסן, במאי הסרט והמפיק, הציע בתחילה את התפקיד הראשי לג'ון ויין, אך הוא סירב כשמצא את התסריט כלא פטריוטי כלפי ארצות הברית במובנים רבים. ברודריק קרופורד, מי שלבסוף לקח את התפקיד, זכה בפרס האוסקר כשחקן הראשי הטוב ביותר לשנת 1950, כשהוא ניצח בהתמודדות את ג'ון ויין שהתמודד על סרטו חולות איוו ג'ימה. הסרט זכה בשלושה פרסי אוסקר: הסרט הטוב ביותר. השחקן הטוב ביותר - ברודריק קרופורד, על תפקידו כווילי סטארק. שחקנית המשנה הטובה ביותר - מרסדס מקמברידג', על תפקידה כסאדי בורק. הסרט היה מועמד לארבעה פרסי אוסקר נוספים: הבמאי הטוב ביותר - רוברט רוסן. שחקן המשנה הטוב ביותר - ג'ון אירלנד, על תפקידו כג'ק בורדן. העריכה הטובה ביותר - אל קלארק ורוברט פאריש. התסריט המעובד הטוב ביותר - רוברט רוסן. ב-2001 הכריזה ספריית הקונגרס על הסרט כ"משמעותי מבחינה תרבותית" והוא נבחר לשימור בארכיון הסרטים הלאומי של ארצות הברית. עיבוד נוסף לספר נעשה בשנת 2006, שהיה גרסה מחודשת (remake) לסרט הראשון, בו מככבים שון פן (כווילי סטארק), ג'וד לאו, אנטוני הופקינס וקייט וינסלט. מדיה וקבצים בנושא כל אנשי המלך בוויקישיתוף "כל אנשי המלך", במסד הנתונים הקולנועיים IMDb (באנגלית) "כל אנשי המלך", באתר נטפליקס "כל אנשי המלך", באתר AllMovie (באנגלית) "כל אנשי המלך", באתר Rotten Tomatoes (באנגלית) "כל אנשי המלך", באתר אידיבי "כל אנשי המלך", במסד הנתונים הקולנועיים KinoPoisk (ברוסית)
איב (מחוז)

מחוז אִיבּ (בערבית: محافظة إب; תעתיק מדויק: מחאפט'ת אבּ) הוא מחוז בתימן. המחוז ממוקם בחלק הצפוני הפנימי של תימן וגובל בדרום מערב במחוז תעז, בצפון מזרח במחוז אל דאלע, ובמחוז דמאר בצפון. יש לו גבול קצר במזרח עם מחוז אל-ביידא ובמערב הוא גובל במחוז אל-חודיידה. שטח המחוז הוא 5,344 ק"מ² ואוכלוסייתו נאמדה בשנת 2004 ב-1,665,000 תושבים. המחוז הוא בעל צפיפות האוכלוסין הגבוהה ביותר בתימן מחוץ לצנעא. לפני עליית רוב יהודי תימן לארץ (בין השנים 1882-1950) גרו במחוז זה כמה אלפי יהודים, בפרט בעיירות ג'יבלה וירים ובכפרי המחוז. בניגוד לרוב מחוזות תימן בהם נאסר על היהודים להחזיק בבעלות על קרקע - במחוז איב (שנקרא אז מחוז בעדאן - על שם הרמה הגבוהה במרכז המחוז) הורשו היהודים להחזיק בקרקעות ולפתח בהן חקלאות. רוב יהודי המחוז אכן התפרנסו מגידולים חקלאיים. במבצע מרבד הקסמים עלו יהודי מחוז איב לארץ ורובם התיישבו בחדרה ובישובים סביבה (גאולי תימן, אליכין ואלישיב). מדיה וקבצים בנושא איב בוויקישיתוף ערך זה הוא קצרמר בנושא גאוגרפיה של תימן. אתם מוזמנים לתרום לוויקיפדיה ולהרחיב אותו.
ספלייסוזום

ספלייסוזום (נקרא גם: "העורך הגנטי") או שִחבורוֹן (מלשון שחבור) הוא מערכת המורכבת מחלבון ו-RNA המצויה בגרעין התא, האחראי לתהליך השחבור (splicing באנגלית ומשם שמו). בתהליך זה הספלייסוזום קושר מולקולות mRNA ראשוניות ששועתקו בגרעין ומזהה בהם מקטעים אשר אינם מקודדים לחלבון, אינטרונים. את האינטרונים הוא מוציא על ידי חיתוכם וסילוקם. זאת בעוד מקטעים המקודדים לחלבון, אקסונים, נותרים במולקולה ומהווים את מולקולת ה-mRNA הבוגרת, העוזבת את הגרעין ועוברת לציטופלזמה, שם היא מתורגמת לחלבון. הספלייסוזום מורכב מ-5 תת-יחידות. תת-יחידות אלה מורכבות מקומפלקס, שמכונה snRNP, ומכיל חלבונים וגדילי RNA קצרים (המכונים snRNA). הספלייסוזום העיקרי (major spliceosome) מורכב מתת-יחידות U1, U2, U4, U5 ו-U6, ואילו הספלייסוזום המשני מורכב מתת-היחידות U11, U12, U4atac, U6atac ו-U5. מדיה וקבצים בנושא ספלייסוזום בוויקישיתוף שִׁחְבּוּרוֹן במילון ביולוגיה כללית (תשס"ט), 2009, באתר האקדמיה ללשון העברית ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
עדן (מחוז)

מחוז עַדַן (בערבית: محافظة عدن) הוא מחוז בתימן. המחוז כולל את העיר עדן ועד 2004 כלל גם את האי סוקוטרה. מחוז עדן מחולק ל-8 הנפות הבאות; נפות אלו מחולקות בעצמן לתת-נפות אשר מחולקות לכפרים: נפת (אל)בוראקה (مديرية البريقة) נפת דאר סעד (مديرية دار سعد) נפת חור מקסר (خور مكسر) נפת (אל)טאווהי (مديرية التواهي) נפת (אל)מואלה (مُدِيْرِيَّة ٱلْمُعَلَّا) נפת (אל)מנסורה (مديرية المنصورة) נפת סירא (مديرية صيرة) נפת (אל)שייח' עותמאן (مديرية الشيخ عثمان) מדיה וקבצים בנושא עדן בוויקישיתוף ערך זה הוא קצרמר בנושא גאוגרפיה. אתם מוזמנים לתרום לוויקיפדיה ולהרחיב אותו.
ברודריק קרופורד

ויליאם ברודריק קרופורד (באנגלית: William Broderick Crawford ‏; 9 בדצמבר 1911 - 26 באפריל 1986) היה שחקן אמריקני זוכה פרס האוסקר. נולד בפילדלפיה, פנסילבניה, ללסטר קרופורד והלן ברודריק. הוריו היו אנשי וודביל (הופיעו במופעי בידור) ולאמו, הלן, הייתה גם קריירה משנית בקומדיות הוליוודיות, בו לא זכתה להצלחה רבה. דבק בו בקולנוע הדמות של בחור קשוח ומחוספס, לעיתים קרובות האיש הרע. את פריצתו עשה קרופורד ב-1937 כשכיכב בברודוויי במחזה "על עכברים ואנשים", על פי ספרו של ג'ון סטיינבק. לאחר מכן עבר להוליווד, אך לא קיבל את התפקיד בגרסה הקולנועית לספר. באותה שנה החל לככב כשחקן משנה בסרטי קולנוע, שהיו בעיקר קומדיות וסרטי פשע, כשהבולטים שבהם היו "בו ג'סט" (1939), סרט הרפתקאות עם גרי קופר והסרט האפל "מלאך שחור" (1946) ו"זמן חייך" (1948), לצד ג'יימס קאגני, על פי המחזה של ויליאם סארויאן. ב-1949 קרופורד גילם את ווילי סטארק (דמות המבוססת על הפוליטיקאי מלואיזיאנה, יואי לונג) ב"כל אנשי המלך" (1949), עליו זכה בפרס אוסקר לשחקן הטוב ביותר. שנה אחר כך כיכב בעוד להיט גדול, "רק אתמול נולדה" של הבמאי ג'ורג' קיוקור. למרות הצלחת שני הסרטים הללו, קרופורד סבל מחד גוניות בדמויות בו גילם, כשלוהק שוב ושוב לאותם תפקידים. בשל כך עבר לטלוויזיה וכיכב בשלל סדרות משנת 1956, כמו כן כיכב בסרטי טלוויזיה ובסרטי קולנוע אירופאים, אך לא ממש זכה להצלחה, אף על פי שהצעות עבודה לא הפסיקו להגיע. סך הכול כיכב ב-140 סרטים וסדרות במשך שישה עשורים. הוא נפטר ב-1986 בקליפורניה משבץ מוחי, והמשיך לעבוד כמעט עד יומו האחרון. אשתו הראשונה (נישאו ב-1940), השחקנית קי גריפית', נפטרה ב-2003. לברודריק ישנם שני כוכבים בשדרת הכוכבים של הוליווד: אחד על סרטי הקולנוע והשני על הופעותיו בטלוויזיה, ולכן הוא מהשחקנים היחידים שזכו להישג זה. מדיה וקבצים בנושא ברודריק קרופורד בוויקישיתוף ברודריק קרופורד, במסד הנתונים הקולנועיים IMDb (באנגלית) ברודריק קרופורד, באתר AllMovie (באנגלית) ברודריק קרופורד, במסד הנתונים הקולנועיים KinoPoisk (ברוסית) ברודריק קרופורד, באתר "Find a Grave" (באנגלית)